14 Moapostola Paulo o ile a bona gore matswalo gantši a be a tloga a sa swane magareng ga Bakriste lekgolong la pele la nywaga. Mehleng yeo, Bakriste ba bangwe ba be ba tshwenyegile ka dijo tše itšego tšeo di bego di hlabetšwe medingwana ya diswantšho. (1 Bakorinthe 10:25) Letswalo la Paulo le be le se na bothata ka dijo tše bjalo tšeo ka morago di bego di rekišwa borekišetšong. Go yena, medingwana ya diswantšho e be e se selo; le ka mohla medingwana yeo e be e ka se be le dijo tšeo di bego di hlodilwe ke Jehofa le tšeo e bego e le tša Gagwe. Lega go le bjalo, Paulo o ile a kwešiša gore ba bangwe ba be ba sa lebelele taba ye ka tsela yeo yena a bego a e lebelela ka yona. Ba bangwe ba ka ba ba be ba ile ba ineela borapeding bja medingwana ya diswantšho pele ga ge e eba Bakriste. Go ya ka bona, selo se sengwe le se sengwe seo se bego se tswalanywa le borapedi bja medingwana yeo se be se ba kgopiša. Paulo o ile a rarolla bjang taba ye?